ll nov «ambassadur rumantsch»

La suprastanza da la Lia rumantscha ha elegì Gion Antoni Derungs sco nov secretari general. El succeda a Bernard Cathomas che surpiglia l'uffizi da directur da la Pro Helvetia.

Gion Antoni Derungs ha 54 onns, è oriund la Surcasti, abita a Cuira, è dapi 19 onns scolast a la scola professiunala a Cuira e dapi 11 onns conrectur. Quai èn curtamain intginas indicaziuns biograficas dal nov secretari general da la Lia rumantscha. Nus avain discurrì cun il nov «ambassadur rumantsch», sco Derungs circumscriva sez ina da las impurtantas missiuns dal secretari general da la Lia rumantscha, davart ses uffizi nov ch'el surpiglia il zercladur da quest onn.

Gasetta Coop: Tgenin è stà il motiv principal d’As annunziar per il post da secretariat general da la Lia rumantscha?
Gion Antoni Derungs: L’interess per dumondas da la Rumantschia, l’attractivitad dal post e la pussaivladad d’avair ina nova schanza en mia vita professiunala.

Vus surpigliais il post da Bernard Cathomas ch'ha manà la Lia rumantscha bunamain 20 onns e quai cun success. Cun tge sentiment surpigliais Vus in tal post?
Cun in bun sentiment. Bernard Cathomas ha lavurà bain. Cun sia glieud ha el fatg excellenta lavur. Jau hai natiralmain ferma speranza ch'era jau possia quintar cun il sustegn da tut quellas dunnas e quels umens ch'eI ha gì a disposiziun.

Vus essas scolast. Per in scolast è la lavur cun scolars adina fitg impurtanta. Co vesais Vus questa midada, cun tge sentiments prendais Vus cumià dal esser scolast?
Betg senza ina tscherta melanconia. Jau sun stà scolast cun corp ed olma. Dar scola è insatge dal pli bel ch'i dat. Questa experientscha hai jau pudì far sin divers stgalims. Ils davos diesch onns da mia vita professiunala è mes engaschi ì dapli en direcziun dal management da la scola. Ord questa optica è mia midada da chapir.

Vus essas stà president da la Romania, in'uniun affiliada da la Lia rumantscha. Nua èn ils avantatgs e nua forsa era ils dischavantatgs che Vus avais gì quest uffizi?
Ils avantatgs èn in pau enconuschientscha dad ina part da la tematica che fatschenta mai en l'avegnir. Dischavantatgs na datti nagins. lna buna noda-chasa è insatge dal meglier ch'ins po avair. Dal reminent sun jau stà trais onns president da la Romania e ventg onns en ina scola cun funcziun chantunala.

Vus avais declerà che Vus veglias l'emprim esser 100 dis en uffizi avant che communitgar Vossas finamiras concretas sco secretari general da la Lia rumantscha. Tge muntada ha il post da secretari per Vus en general?
Il secretari è manader fatschenta da la Lia rumantscha. EI maina pia il secretariat en il senn strategic ed operativ en incarica da la suprastanza. lna da sias pli impurtantas missiuns è quella da l'ambassadur rumantsch. Quai po el dentant be far sch'el ha bun support e porta-parolas persvadids ora en las regiuns.

Gion Antoni Derungs, cordial engraziament per quest discurs e blera satisfacziun en Voss nov uffizi.